Κανονισμός (ΕΚ) αριθ. 715/2001 της Επιτροπής

της 10ης Απριλίου 2001

για την τροποποίηση του κανονισμού (ΕΚ) αριθ. 456/2001 για τη θέσπιση μέτρων για την αποκατάσταση του αποθέματος γάδου στα δυτικά της Σκωτίας (διαίρεση ICES VIa) και συναφών όρων για τον έλεγχο των δραστηριοτήτων των αλιευτικών σκαφών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3760/92 του Συμβουλίου, της 20ής Δεκεμβρίου 1992, για τη θέσπιση κοινοτικού συστήματος για την αλιεία και την υδατοκαλλιέργεια(1), όπως τροποποιήθηκε τελευταία από τον κανονισμό (ΕΚ) αριθ. 1181/98(2), και ιδίως το άρθρο 15 παράγραφος 1,

Εκτιμώντας τα ακόλουθα:

(1) Με τον κανονισμό (ΕΚ) αριθ. 456/2001(3) η Επιτροπή θέσπισε μέτρα για την αποκατάσταση του αποθέματος γάδου στα δυτικά της Σκωτίας (διαίρεση ICES VIa) και συναφείς όρους για τον έλεγχο των δραστηριοτήτων των αλιευτικών σκαφών.

(2) Για την εξασφάλιση της εφαρμογής των μέτρων αποκατάστασης του αποθέματος γάδου, οι δραστηριότητες σκαφών που ασκούν κατά παρέκκλιση δραστηριότητες σε κλειστή περιοχή υπόκεινται στην τοποθέτηση παρατηρητών επ' αυτών κατά τη διάρκεια ενός ελάχιστου αριθμού ταξιδίων.

(3) Προκειμένου να επιβεβαιωθεί ότι η αλιεία πελαγικών ψαριών και αμμοχέλων δεν δημιουργεί κίνδυνο για τον γάδο, οι παρατηρητές δεν θα πρέπει να τοποθετούνται μόνον επί των κοινοτικών αλιευτικών σκαφών, αλλά επίσης και επί των σκαφών τρίτων χωρών τα οποία αλιεύουν τα είδη αυτά εντός της κλειστής περιοχής σε κοινοτικά αλιευτικά ύδατα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 456/2001 τροποποιείται ως εξής:

1. Μετά το άρθρο 3 προστίθεται το ακόλουθο άρθρο 3α: "Άρθρο 3α

1. Κοινοτικοί παρατηρητές επιβαίνουν επί των σκαφών τρίτων χωρών κατά τη διάρκεια έως 20 ταξιδίων, υπό τους όρους που καθορίζονται στο άρθρο 1 παράγραφος 2 στοιχείο α) σημείο ii), σε κοινοτικά ύδατα στην περιοχή η οποία καθορίζεται στο άρθρο 1 παράγραφος 1 στοιχείο α). Ο κοινοτικός παρατηρητής καταγράφει τις πληροφορίες που αναφέρονται στο άρθρο 3 παράγραφος 2.

2. Η Επιτροπή ορίζει τα σκάφη τρίτων χωρών που προτίθενται να ασκήσουν αλιευτικές δραστηριότητες υπό τους όρους που καθορίζονται στο άρθρο 1 παράγραφος 2 στοιχείο α) σημείο ii), επί των οποίων θα επιβαίνει κοινοτικός παρατηρητής. Για το σκοπό αυτό, οι πλοίαρχοι των αλιευτικών σκαφών τρίτων χωρών ή ο αντιπρόσωπός τους ενημερώνουν, πέντε τουλάχιστον εργάσιμες ημέρες πριν από την προβλεπόμενη ημέρα έναρξης των δραστηριοτήτων, την Επιτροπή σχετικά με την πρόθεση αυτή. Στις πληροφορίες αυτές περιλαμβάνεται τουλάχιστον το όνομα, το διεθνές διακριτικό κλήσεως ασυρμάτου και, εφόσον υπάρχει, ο αριθμός τηλεφώνου και τηλεομοιοτυπίας του σκάφους, το όνομα του πλοιάρχου, η διεύθυνσή του και οι αριθμοί τηλεφώνου και τηλεομοιοτυπίας του ή το όνομα και η διεύθυνση, ο αριθμός τηλεφώνου και τηλεομοιοτυπίας του αντιπροσώπου του, καθώς επίσης και η προβλεπόμενη ημερομηνία έναρξης των δραστηριοτήτων.

3. Σε περίπτωση που ένα σκάφος τρίτης χώρας οριστεί να επιβιβάσει παρατηρητή, η Επιτροπή ενημερώνει τον πλοίαρχο του εν λόγω σκάφους, ή τον αντιπρόσωπό του, εντός 72 ωρών από τη λήψη των πληροφοριών που αναφέρονται στην παράγραφο 2, σχετικά με το λιμάνι και το χρόνο επιβίβασης του κοινοτικού παρατηρητή επί του σκάφους του.

4. Απαγορεύεται η άσκηση αλιευτικών δραστηριοτήτων στην περιοχή που καθορίζεται στο άρθρο 1 παράγραφος 1 στοιχείο α) εάν ο πλοίαρχος σκάφους τρίτης χώρας ή ο αντιπρόσωπός του δεν τηρήσει τους όρους που καθορίζονται στις παραγράφους 2 ή 3.

5. Οι πλοίαρχοι σκαφών τρίτων χωρών, στα οποία επιβαίνει κοινοτικός παρατηρητής, ενημερώνουν την Επιτροπή μία τουλάχιστον εργάσιμη ημέρα πριν από την ημέρα παύσης από το σκάφος των δραστηριοτήτων που αναφέρονται στην παράγραφο 1. Οι πληροφορίες αυτές περιλαμβάνουν τουλάχιστον το όνομα και το διεθνές διακριτικό κλήσεως ασυρμάτου του σκάφους, το όνομα του πλοιάρχου, το γεωγραφικό στίγμα του σκάφους και τον προβλεπόμενο λιμένα εκφόρτωσης.

6. Η Επιτροπή ενημερώνει τον πλοίαρχο αμελλητί σχετικά με τον τόπο και τους όρους αποβίβασης του κοινοτικού παρατηρητή.

7. Ο πλοίαρχος σκάφους τρίτης χώρας που έχει οριστεί να επιβιβάσει κοινοτικό παρατηρητή, πρέπει να ασκήσει όλες τις εύλογες προσπάθειες προκειμένου να διευκολύνει την άφιξη και την αναχώρηση του παρατηρητή και πρέπει να διαθέσει στον παρατηρητή τις κατάλληλες ευκολίες ενδιαίτησης και εργασίας.

8. Ο πλοίαρχος διαβιβάζει αμελλητί τις πληροφορίες που αναφέρονται στις παραγράφους 1 και 2 στα κράτη μέλη."

2. Στο άρθρο 5 προστίθεται η ακόλουθη παράγραφος: "2. Η Επιτροπή συντάσσει, μέχρι την 1η Ιουνίου το αργότερο, πλήρη έκθεση σχετικά με τις δραστηριότητες και τα πορίσματα των κοινοτικών παρατηρητών που έχουν τοποθετηθεί σε σκάφη τρίτων χωρών."

3. Στο άρθρο 6 παράγραφος 2, μετά το πρώτο εδάφιο προστίθεται το ακόλουθο εδάφιο: "Ωστόσο, οι πλοίαρχοι σκαφών τρίτων χωρών διαβιβάζουν την έκθεση στην Επιτροπή με τηλεομοιοτυπία, ασύρματο ή τέλεξ."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Απριλίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 389 της 31.12.1992, σ. 1.

(2) ΕΕ L 164 της 9.6.1998, σ. 1.

(3) ΕΕ L 65 της 7.3.2001, σ. 13.